El president de la Generalitat, Carles Puigdemont, ha advertit que el Parlament continuarà aprovant resolucions "digui el que digui el Tribunal Constitucional o el govern espanyol  o qui vulgui; els Parlaments aproven lleis per majories". El president ha assenyalat que la qüestió de confiança del 28 de setembre serà la "primera fita" per culminar el procés cap a la independència. En aquest sentit, ha assegurat que "aquesta serà la darrera vegada que la política espanyola s’equivoca amb nosaltres". "I al setembre els hi quedarà clar i durant els mesos que vindran els hi quedarà encara més clar: se n’adonaran que d'error en error s'arriba a la desconnexió definitiva”, ha dit Puigdemont durant la seva intervenció a l’Escola d’Estiu de les Joventuts Nacionalista de Catalunya, que se celebra a Sant Esteve de Palautordera (Vallès Oriental).

Summary: Puigdemont avisa que el Parlament seguirà aprovant resolucions "digui el que digui el TC o qui vulgui"


Més de 300 infants i adolescents en risc de pobresa i exclusió afectats per la crisi econòmica i social del coronavirus han iniciat casals i activitats d'estiu amb Save the Children. L'organització ha reforçat aquest any els programes d'estiu per proporcionar alimentació, reforç educatiu i suport emocional a la infància més vulnerable i fomentar les activitats esportives i els hàbits de vida saludables després del confinament. En aquest sentit, ha incidit en la importància d'aquests programes per trencar amb la desconnexió de l'alumnat desfavorit i garantir la igualtat d'oportunitats. En concret, gaudiran de les activitats físiques i en línia infants de Barcelona, Lleida, Badia del Vallès i Canovelles. La responsable d'Acció Social de Save the Children a Catalunya, Susanna Capell, ha alertat que l'època estival és "especialment complicada" per als més vulnerables i ha explicat que s'ha reforçat la campanya perquè puguin rebre una alimentació adequada durant més temps, gaudir d'activitats a l'aire lliure i rebre el suport educatiu que necessiten de cara a la tornada a les aules al setembre. Ha afegit que també es treballarà l'acompanyament emocional, el treball del dol i la gestió de la incertesa i la por a allò desconegut.  L'organització ha explicat que s'habilitaran espais segurs per a la infància, en els quals tant el personal com els nens disposaran dels recursos sanitaris necessaris com mascaretes o gels desinfectants. Al conjunt de l'Estat seran 1.700 els infants i adolescents els que gaudiran de les activitats de Save the Children arreu de Catalunya, País Basc, Andalusia, Madrid, País Valencià, Castella la Manxa i Melilla. Reclama més oferta Save the Children ha reclamat al govern espanyol, comunitats autònomes, diputacions, ajuntaments i entitats socials que ampliïn l'oferta educativa durant l'estiu, que incorporin contingut competencial i que prioritzin l'accés gratuït de famílies amb baix nivell socioeconòmic.  En aquest sentit, ha valorat els passos fets per la Generalitat de Catalunya, així com per la valenciana, o el treball fet per l'Ajuntament de Barcelona. En canvi, ha considerat "preocupant" que les diputacions del País Basc o la Comunitat de Madrid hagin cancel·lat els casals i campaments d'estiu.  D'altra banda, l'organització ha alertat que abans de la pandèmia ja hi havia més de dos milions de nens i nenes patint pobresa i exclusió social arreu de l'Estat, 404.000 a Catalunya. L'entitat ha afirmat que si no s'aborda aquesta xacra de manera immediata "afectarà pràcticament un de cada tres nens i nenes la dècada vinent".

Summary: Més de 300 infants i adolescents en risc de pobresa inicien casals d'estiu amb Save the Children a Catalunya


El trànsit d'aquets dijous a l'àrea metropolitana de Barcelona es va mantenir un 36% més baix que un dia normal, segons dades del Servei Català del Trànsit (SCT). En concret, en les 24 hores del dia van circular 574.639 vehicles d'entrada i sortida, quan el dijous 12 de març en van circular 898.341 en la mateixa franja horària.

Summary: El trànsit de dijous a l'àrea metropolitana es manté un 36% més baix que un dia normal


El cap d'Epidemiologia de l'Hospital Clínic, Antoni Trilla, ha afirmat que els brots que han anat apareixent a l'Estat estan "localitzats" i ni per magnitud ni per dificultat de seguiment "sembla que no es puguin arribar a controlar". En declaracions a Catalunya Ràdio, Trilla ha reconegut però que el perill de brots com el d'Osca és no poder fer la traçabilitat i que el nombre de casos vagi augmentant sense tenir clar d'on venen els contagis. Ha descartat parlar de segona onada ja que ha afirmat que l'Estat "no ha sortit encara 100% de la primera". D'altra banda, ha avalat no permetre el ball entre desconeguts a les discoteques pel risc de contagi i la dificultat de traçabilitat que suposa. Trilla ha valorat positivament el retrocés a la fase 2 de tres comarques d'Osca per veure clarament quina és la situació que hi ha i poder fer un major seguiment, al mateix temps que es redueixen els contactes.  D'altra banda, ha reconegut que hi ha qui pot considerar que hi ha incoherències entre permetre activitats com les de les terrasses dels bars i no el ball a les pistes de les discoteques. Ha afegit però que una diferència "fonamental" és que unes activitats es fan a l'aire lliure i altres en espais tancats i ha alertat que una pista de ball plena de gent que entra en contacte "és un risc de contagi clar". Ha afegit que a Corea un dels origen d'un dels brots es va donar en un local d'oci nocturn i per això ha considerat "prudent" repensar les discoteques i evitar aquest contacte directe a les pistes de ball. Sobre l'alerta de l'Organització Mundial de la Salut (OMS) pel creixement de contagis al món, Trilla ha lamentat que l'organització no pot fer res més que aquestes alertes i ha constatat que la situació entre els diferents països es diferent.  Per últim, ha demanat "molta, molta, molta" prudència durant la revetlla de Sant Joan davant del risc que suposa combinar el gel hidroalcohòlic i portar mascareta amb l'ús de material pirotècnic.

Summary: Trilla veu "localitzats" els brots a l'Estat i afirma que no sembla que no es puguin controlar


Els mossos d'Esquadra han desmantellat un grup criminal que va estafar 3 MEUR a entitats bancàries i financeres amb operacions de finançament il·lícites. La policia ha detingut set membres del grup que sol·licitava operacions de crèdit per desenvolupament empresarial per beneficiar-se'n personalment. La investigació va començar a finals de 2017 arran de la  denúncia d'una entitat bancària de Barcelona que assegurava que diverses persones relacionades amb una empresa mercantil amb seu a Granollers sol·licitava diferents línies de crèdit de finançament amb l'entitat de manera fraudulenta. La investigació continua oberta i no es descarten noves detencions. Les primeres investigacions van permetre comprovar que la seu social de Granollers no havia tingut mai cap activitat i que estava administrada per un testaferro. Es feia servir com una societat instrumental per a tramitar els préstecs amb el banc amb documentació falsa. Després es va corroborar que el grup havia creat un seguit d'empreses instrumentals, administrades sempre per tercers, a través de les quals se sol·licitaven diferents tipus de préstecs per finançar activitats empresarials, amb documents falsos.  Així, el grup se servia de diferents empreses pantalla, de les quals aportaven documentació falsificada, per aconseguir una bona puntuació a les agències de ràting i a les quals es podien fer visites i inspeccions quan ho requerien els organismes. D'aquesta manera podien demostrar la seva solvència econòmica per aconseguir productes per al finançament amb lísings o préstecs per a l'adquisició de maquinària, subvencions oficials o accedir a descomptes bancaris per al cobrament de rebut. El grup, en canvi, no invertia els diners a les empreses, sinó que se n'aprofitava econòmicament.  Els Mossos d'Esquadra han comprovat que aquest grup controlava més de 20 empreses de l'entorn metropolità i que haurien estafat més de 3 milions d'euros. El 19 de novembre passat es va engegar el dispositiu policial per detenir set membre del grup a Castelldefels, Bigues i Riells i Barcelona. Es van fer sis entrades i registres als domicilis i les empreses dels detinguts.  Dos dels detinguts van quedar en llibertat a l'espera de ser citats pel jutge i la resta va passar a disposició judicial el 21 de novembre. El jutge de guàrdia de Granollers en va decretar la seva llibertat amb càrrecs. No es descarten noves detencions perquè la investigació continua oberta.

Summary: Desmantellen un grup criminal per estafar 3 MEUR a entitats bancàries i financeres


Dos incendis que s'han produït en cinc quilòmetres de distància i amb pocs minuts de diferència han obligat a tallar la carretera A-2 en ambdós sentits de la marxa aquest dijous a la tarda al seu pas per Alpicat (Segrià). El primer incident ha tingut lloc cap a un quart de set de la tarda, quan el remolc d'un camió s'ha incendiat al quilòmetre 453 probablement a causa de l'explosió d'un pneumàtic. Aquest foc ha derivat en altres deflagracions i ha comportat petits incendis secundaris al marge i a l'altre banda de l'autovia, de tal manera que ha calgut tallar-la. Més tard, cap a dos quarts, un segon incendi originat en els palets d'una nau industrial cinc quilòmetres més amunt ha obligat a tallar la carretera també en aquest punt. Des dels Bombers s'indica que el foc del camió ja està estabilitzat, i des de Trànsit s'afegeix que la circulació es desvia cap a la carretera L-800. Els Mossos, al seu torn, han afegit que el vehicle no transportava mercaderies perilloses. També expliquen que quan el conductor s'ha adonat que se li cremava el remolc ha parat i ha baixat del vehicle. Atès el vent que bufa, segons informa també el cos policial, el foc hauria afectat alguns dels cotxes que anaven al darrere i que han quedat atrapats. En tot cas, no consten persones ferides. Pel que fa al segon foc, els Bombers continuen treballant-hi atès que també s'ha escampat cap als marges de la carretera i cap a l'altra banda de l'autovia, i Trànsit indica que es desvien els vehicles cap a la carretera N-240.

Summary: Dos incendis en cinc quilòmetres de distància obliguen a tallar l'A-2 en ambdós sentits de la marxa


El secretari d’organització del PSC, Salvador Illa, confia que el president del Govern, Quim Torra, tregui els llaços grocs i diu que els socialistes no entendrien que “en una democràcia com l’espanyola, un governant no donés compliment a les resolucions de la JEC”. En el dia que la JEC analitza les al·legacions presentades per Torra, Illa ha afirmat que estan “segurs” que el cap de l’executiu català hi donarà compliment i que, si no ho fa, “hi ha mecanismes previstos a la llei” perquè retiri la simbologia dels edificis públics. D’altra banda, Illa ha tornat a emplaçar a Torra a convocar una qüestió de confiança o a convocar eleccions per la “incapacitat” d’aprovar els pressupostos. En aquesta línia, ha dit que les conselleres Borràs i Artadi –que deixen l’executiu per anar a les llistes de JxCat al 28-A i al 26-M respectivament- “fugen en desbandada” d’un Govern “caracteritzat per la inacció”. D’altra banda, el secretari d’organització del PSC també ha celebrat “el lideratge” del candidat l’alcaldia a l’Ajuntament de Barcelona, Jaume Collboni, que “redreçarà el rumb torçat a Barcelona pel fracàs de Colau”. En aquesta línia, l’ha situat com el cap de llista que representa la “solució” per Barcelona. En referència a Artadi i a Manuel Valls, ha afegit que “tampoc resoldran la situació de la ciutat aquells que han fracassat dirigint Catalunya” ni aquells que “venen a Barcelona perquè han fracassat a França”.

Summary: El PSC “no entendria” que Torra no tragués els llaços grocs i avisa que hi ha “mecanismes” per donar compliment a la JEC


Investigadors de l'Institut d'Investigació Biomèdica de Bellvitge (IDIBELL) han descobert que una molècula de la sant és efectiva contra la malaltia autoimmune del ronyó, la nefritis lúpica. El grup ha administrat aquesta molècula en ratolins que reprodueixen la malaltia i han conclòs que aquesta millora molt considerablement la simptomatologia de la malaltia. Aquests resultats s'han publicat a la revista 'Kidney International' i s'està avaluant la seva aplicabilitat en altres trastorns autoimmunes, com la colitis i l'artritis reumatoide, amb resultats previs satisfactoris.  El lupus és una malaltia crònica autoimmune que pot danyar qualsevol part del cos. Quan causa inflamació en els ronyons, l'anomenada nefritis lúpica, no poden eliminar correctament els residus de la sang o controlar la quantitat de líquids del cos. Els pacients necessiten sotmetre's a diàlisi i, possiblement, a un trasplantament de ronyó. Actualment, els pacients de nefritis lúpica són tractats amb medicaments antiinflamatoris no esteroides i immunosupressors, que tenen efectes secundaris. L'equip de l'IDIBELL liderat pel doctor Josep Maria Aran ha demostrat una nova activitat per a una de les formes d'una proteïna inhibidora. En concreet, s'ha demostrat que és capaç de reprogramar un tipus de glòbul blanc a la sang, transformant la seva activitat proinflamatòria i immunogènica en una activitat antiinflamatòria i tolerogènica. Aquesta proteïna es pot aïllar a partir del sèrum humà o obtenir-se de forma artificial mitjançant cultius. En ratolins que reprodueixen la nefritis lúpica humana, s'ha demostrat que la seva administració millora la simptomatologia de la malaltia, sobretot si es comparar amb l'acció terapèutica dels immunosupressors clàssics. A més, no presenta efectes secundaris i és efectiva també contra la dermatitis, una altra afectació derivada del lupus, segons ha explicat l'IDIBELL. En el treball publicat hi han participat investigadors i metges de l'Hospital de Bellvitge, de la universitat de Lund (Suècia), del Centre d'Investigacions Biològiques (CSIC) de Madrid i del Ciber de Malalties Rares (CIBERER). Els resultats es troben ara en un procés de translació per al seu futur ús en la clínica, un treball que es porta a terme des de la unitat d'innovació de l'IDIBELL.

Summary: Descobreixen que una molècula de la sang és efectiva contra la malaltia autoimmune del ronyó


Desenes d’estudiants de Ciències de l’Educació i Psicologia de la URV s’han concentrat aquest dimecres a les portes de la facultat ubicada al Campus Sescelades de Tarragona per reclamar unes instal·lacions “dignes”. El portaveu de l’Assemblea d’Educació i Psicologia, Roger González, ha recordat que el projecte de construcció d’una nova facultat al Campus Catalunya, anunciat el 2009, s’ha aparcat i no tenen cap pla de trasllat. Els estudiants denuncien el deteriorament de les instal·lacions i les incomoditats amb què han de conviure diàriament. En aquest sentit, asseguren que es produeix una sobresaturació d’alumnes a les aules -algunes de les quals arriben a aplegar 90 persones-, que les classes no tenen prou endolls, que el pàrquing està en mal estat i que s’han d’examinar a la sala d’actes. Actualment, l’assemblea ha rebut més de 400 queixes d’estudiants que es faran arribar al degà. La concentració d’estudiants ha tingut lloc a les onze del matí davant de les instal·lacions de la Facultat de Ciències de l’Educació i Psicologia de la URV. L’assemblea d’estudiants del centre ha continuat amb la recollida de queixes de l’alumnat, com ve fent des de fa un mes, i ha repartit diversos formularis de registre amb les principals demandes realitzades pels alumnes. El portaveu de l’Assemblea, Roger González, ha explicat que els estudiants es queixen d’aules massificades, de la quantitat insuficient d’endolls a les classes, del mal estat del pàrquing o de les males condicions amb què han de realitzar els exàmens, utilitzant una fusta per escriure a les butaques de la sala d’actes.  González ha detallat que les aules amb fins a 90 estudiants fan que els alumnes que s’asseuen a la part posterior no puguin seguir correctament les explicacions del professorat i ha afirmat que la sala d’actes té goteres i que, en alguna ocasió, s’ha hagut de suspendre un examen perquè se’ls mullaven els fulls de paper.  El col·lectiu també es queixa de la manca de personal docent especialitzat per impartir determinades assignatures, de la manca de facilitats per al pagament fraccionat de la matrícula, de la poca flexibilitat amb els horaris per poder compaginar els estudis amb la vida familiar i laboral, o de l’elevat preu del transport públic fins al campus. La protesta d’aquest dimecres no aturarà la recollida de signatures, que es lliuraran al degà, Lluís Marqués, i si no s’obté una resposta satisfactòria no es descarta elevar la problemàtica al rector. Els estudiants lamenten que, amb la crisi, el projecte de construcció d’una nova facultat al Campus Catalunya quedés aturat i que, a hores d’ara, no es disposi de cap pla de trasllat.  La facultat, amb més de 1.500 alumnes, imparteix els graus d’Educació Infantil, Educació Primària, la doble titulació de d'Educació Infantil i Educació Primària amb menció d'Anglès, Educació Social, Psicologia i Pedagogia. A més, s’hi cursen màsters com el de Formació del Professorat d’ESO i Batxillerat, FP i Ensenyaments d’Idiomes.

Summary: Els estudiants d’Educació i Psicologia de la URV es mobilitzen per reclamar un nou edifici


Una cinquantena de persones s'han concentrat aquest dimarts al matí davant les seus de l'UGT i CCOO a Girona per exigir un "judici just" per als presos independentistes. Els dos sindicats i la patronal FOEG han participat conjuntament a l'aturada de cinc minuts en "solidaritat" amb els líders polítics que el Tribunal Suprem ha començat a jutjar avui. Els secretaris d'UGT i COO, Xavier Casas i Bartomeu Compte, han llegit un manifest reclamant tornar "al terreny de la política" i criticant que les acusacions de la fiscalia s'associïn a un ús de la violència que "no hem vist ni s'ha pogut acreditar". Durant la concentració, els manifestants han instal·lat davant les seus capses amb la cara de l'exconsellera Dolors Bassa i han lluït cartells reclamant la seva llibertat i la de la resta de polítics empresonats.

Summary: Una cinquantena de persones es concentren davant les seus d'UGT i CCOO a Girona per exigir un "judici just"


La primera jornada de la 27ena edició de la Fira del Torró i de la Xocolata a la Pedra d'Agramunt ha estat marcat aquest dissabte per un rotund èxit de públic. L'edició d'enguany vol reivindicar la voluntat del sector professional que aquests dos productes es poden consumir durant tot l'any i no només per les festes nadalenques. Demostracions d'autor, presentacions de producte i degustacions obertes al públic són algunes de les activitats programades per aquest cap de setmana en una fira que, en la seva inauguració, ha comptat com a convidada amb la presència de la cuinera i divulgadora gastronòmica Ada Parellada. L'edició d'aquest 2015 compta amb més superfície d'exposició i compta, entre d'altres, amb la presència de dels 'foodtrucks', que amenitzen l'espai de degustacions a l'aire lliure junt amb actuacions musicals.Croquetes de xocolata a la vainilla; entrepans de formatge de cabra amb xocolata; torrons de cheesecake o de xocolata blanca amb ametlla de macadàmia i coco han estat algunes de les creacions que s'han presentat enguany en el marc de l'Aula del Gust, on els assistents no només han resseguit el 'pas a pas' de cada elaboració sinó que també han pogut degustar-les pel preu simbòlic de 2 euros. La gran afluència de públic ha provocat cues en totes les activitats amb degustació del programa, que continuarà aquest diumenge amb sessions tant pràctiques com didàctiques.Professionals com el responsable de Pastisseria del grup de restaurants elBarri de Barcelona, David Gil, flamant Trofeu Lluís Santapau al Millor Mestre Xocolater d'Espanya 2015 o el professor de l'Escola d'Hosteleria de les Terres de l'Ebre, Juanjo Roda, han permès als assistents a la Fira corroborar les múltiples possibilitats gastronòmiques d'aquests dos productes tan arrelats a Agramunt. Per la seva banda, la cuinera i divulgadora Ada Parellada, convidada per inaugurar la 27ena edició de la Fira, ha subratllat el "caràcter històric i alhora nostàlgic del torró" en la memòria col·lectiva i ha reconegut a Agramunt el mèrit d'haver aconseguit associar al territori productes tan exportats i presents arreu del món com ara el torró i la xocolata a la pedra. A banda de Parellada, el tall de la cinta inaugural ha comptat amb la presència de l'alcalde d'Agramunt, Bernat Sole, el president Consell Comarcal de l'Urgell, Salvador Bonjoch, i l'alcaldessa de Tàrrega, Rosa Maria Perelló.

Summary: La presència del torró i la xocolata a la pedra a la cuina del dia a dia, objectiu de la 27ena Fira d'Agramunt


L’eurodiputat de CDC, Ramon Tremosa, ha demanat aquest dimecres a la Comissió Europea que investigui “el boicot espanyol a la delegació d’empresaris catalans a la Xina” que ha denunciat el conseller d’Agricultura, Jordi Ciuraneta. En una pregunta parlamentària, Tremosa ha lamentat que el govern espanyol “contradiu les directrius europees d’obrir nous mercats i augmentar les exportacions per reforçar el superàvit de la balança comercial”. Segons l’eurodiputat convergent, “si l’Estat espanyol fos l’estat dels catalans no utilitzaria la seva diplomàcia en contra” seva. “Els boicots de la diplomàcia espanyola fan més necessària que mai l’acció exterior del govern català”, ha dit Tremosa en un comunicat.  En la pregunta parlamentària enviada a la Comissió, Tremosa explica que “el govern espanyol ha actuat per anul·lar diverses reunions amb autoritats xineses que havien de servir als empresaris per possibilitar el seu accés al mercat xinès i per tant augmentar el nivell d’exportacions al país asiàtic”.  El convergent recorda que la política comercial és un “dels pilars de la UE” i que l’augment de les exportacions és una de les “prioritats” del semestre europeu, i per això pregunta a la Comissió si el seu servei exterior podria oferir “suport diplomàtic en viatges comercials” com el dels empresaris catalans. A més, també li demana que opini sobre el fet que “intromissions polítiques puguin perjudicar el potencial d’exportació d’empreses europees”.

Summary: Tremosa demana a la CE que investigui “el boicot de la diplomàcia espanyola” als empresaris catalans a la Xina


L'únic candidat a succeir Joan Carles Gallego al capdavant de la secretaria general de CCOO a Catalunya, Javier Pacheco, es fixa com a principals reptes reivindicar el paper del sindicat i lluitar contra la precarietat laboral, les desigualtats i la pobresa des d'un marc en què els treballadors puguin tenir un pes més determinant en la presa de decisions en les empreses. A nivell intern, aposta per "feminitzar" el sindicat, donant a les dones més responsabilitats en l'organització, i també defensa la necessitat d'arribar als joves. L'actual secretari general de la federació d'indústria de CCOO de Catalunya ha iniciat aquest dilluns a Lleida una ronda de presentacions que el portarà per diferents ciutats del país amb la voluntat d'escolar la veu dels afiliats i de reunir els 5.000 avals necessaris per poder formalitzar definitivament la seva candidatura. La CCOO de Catalunya escollirà el seu nou secretari en el congrés que la formació celebrarà a Barcelona entre el 4 i el 6 d'abril del 2017.  L'actual secretari general de la federació d'indústria i únic candidat a rellevar Joan Carles Gallego al capdavant de CCOO a Catalunya ha iniciat aquest dilluns a Lleida una sèrie de presentacions que el portaran per diferents ciutats del país, amb l'objectiu de presentar el seu projecte, escoltar la veu dels afiliats i recollir els 5.000 avals que necessitarà per poder formalitzar la seva candidatura.  Javier Pacheco es fixa com a principals prioritats del sindicat per als pròxims anys reivindicar el paper de l'organització com a primera força amb representativitat sindical a Catalunya i, sobretot, lluitar contra la pobresa i la desigualtat social des de l'àmbit laboral. En aquest sentit, defensa la necessitat de "combatre" la reforma laboral i d'assolir un marc laboral en què els treballadors puguin tenir un pes més determinant en la presa de decisions en les empreses per tal de promoure la "democratització de l'economia". A nivell organitzatiu, el secretari general de la federació d'indústria de CCOO a Catalunya aposta clarament per "feminitzar" el sindicat, donant més veu a les dones i més responsabilitats al col·lectiu en els diferents àmbits d'actuació de l'organització. Així mateix, també considera necessari donar a conèixer als joves com organitzar-se en el món laboral i fer-ho a partir de polítiques educatives, arribant a aquests a través d'escoles i instituts.   Únic candidat a rellevar Joan Carles Gallego Javier Pacheco lidera l'única candidatura que s'ha presentat per optar a agafar el relleu de l'actual secretari general de CCOO Joan Carles Gallego a partir del congrés del sindicat que s'ha de celebrar al Palau de Congressos de Barcelona entre el 4 i el 6 d'abril del 2017. La candidatura de l'aspirant ha estat l'única presentada un cop finalitzat el termini legal que va acabar el 15 de novembre. Tot i això, en el transcurs del Congrés, qualsevol dels delegats que participi pot presentar una candidatura alternativa si disposa de l'aval com a mínim del 10% dels delegats del Congrés, segons els estatuts del sindicat. Javier Pacheco haurà de recollir cinc mil avals, en suport físic i telemàtic, entre el 12 de desembre i el 20 de gener, període marcat com la primera fase del procés d'elecció del nou secretari general. El candidat podrà presentar la seva candidatura en cadascuna de les sis unions intercomarcals entre el 21 de novembre i el 2 de desembre, d'acord amb les normes que regulen la celebració de l'11è Congrés de CCOO.  Pacheco, nascut a Barcelona el 21 de novembre de 1970, és fill d'immigrants extremenys i va cursar estudis de grau mitjà de formació professional d'automoció. Després de treballar en diferents empreses, el 1991 es va incorporar a la planta de Nissan, on encara avui forma part de la plantilla de la firma automobilística.  En la planta de Nissan va ser on va entrar en contacte amb CCOO i a mitjans dels noranta es va afiliar al sindicat i el 1997 va ser elegit per primer cop delegat sindical a Nissan. El 2001 va ser elegit secretari general del comitè intercentres de Nissan i el 2009 va arribar a la secretaria general de la Federació Minerometal·lúrigica de CCOO, organització precedent de l'actual Federació d'Indústria.  CCOO compta actualment amb uns 121.000 afiliats a Catalunya, dels quals 7.010 són a les comarques de Lleida.

Summary: Javier Pacheco prioritza la lluita contra la precarietat laboral i aposta per "feminitzar" CCOO a Catalunya


El portaveu de Democràcia i Llibertat al Congrés, Francesc Homs, ha assegurat aquest divendres en una entrevista a Catalunya Ràdio que està disposat a declarar voluntàriament davant del Tribunal Superior de Justícia de Catalunya (TSJC), tal com ha anunciat que oferirà el jutge que investiga la causa de la consulta del 9-N. "No tinc res a amagar, i aprofitaré qualsevol oportunitat que tingui a declarar en la circumstància que sigui", ha dit, perquè "tot el que vam fer el 9-N era perfectament legal i responia al mandat del poble de Catalunya a través del Parlament". Homs ha recordat que el TSJC encara no li ha traslladat oficialment aquesta petició. "Tot el que sé és a través de la premsa i per tant de manera informal, a mi no se m'ha comunicat a hores d'ara cap interlocutòria", ha sentenciat per lamentar que "surten abans les notes de premsa que les comunicacions a les persones interessades". El jutge Joan Manuel Abril demanarà a Homs que testifiqui voluntàriament després que la Fiscalia va demanar que se l'inclogués a la causa oberta per l'organització de la consulta del 9-N, on també estan investigats l'expresident de la Generalitat Artur Mas, l'exvicepresidenta Joana Ortega i l'exconsellera d'Educació Irene Rigau.  El jutge vol escoltar el seu testimoni sobre una carta que va enviar a T-Systems per a l'organització de la consulta abans de decidir si passa el cas al Tribunal Suprem, que és el tribunal encarregat de dirimir les causes a aforats com Homs, que és diputat al Congrés.  El portaveu de Democràcia i Llibertat al Congrés ha afirmat que desconeix si el conjunt de la causa acabarà al Tribunal Suprem i ha apuntat que el fet que s'obrís una causa per la consulta del 9-N és motiu més per a la independència. "Si a l'Estat espanyol per posar unes urnes et poden posar querelles, raó de pes per sortir-ne corrents".  "No posaré la querella a cap taula de negociació" Homs ha assegurat que no vincularà aquesta causa a les converses per a la investidura. "Jo no posaré la querella a cap taula de negociació" perquè "això no pot ser mai moneda de canvi de res". Segons Homs, la querella és "un error garrafal" i aquest és "un tema de dignitat" que no és negociable. "No té cap sentit i és absurd, i només faltaria haver de pagar un preu en una negociació", ha sentenciat.

Summary: Homs està disposat a comparèixer voluntàriament al TSJC per la consulta, tal com li ofereix el jutge


El candidat d’Unió a les eleccions del 20-D, Josep Antoni Duran i Lleida, ha explicat que els democristians no van trencar abans la federació amb CDC perquè “hauria representat tirar Convergència als braços d’Esquerra” i abocar el país a unes eleccions anticipades en plena crisi econòmica. En una conferència aquest divendres al migdia al Círculo Ecuestre, Duran ha assegurat que CiU es podria haver trencat abans “per interès d’Unió, però no ho vam fer per l’interès del país”. Tanmateix, el cap de llista d’Unió ha reconegut que finalment es va trencar “massa tard” i això ha produït una fuga de vots cap a Ciutadans. En aquesta línia, Duran ha reconegut que “la ruptura de Convergència i Unió ha estat un error i ha estat dolenta per a Catalunya i per a Espanya”. Segons el líder democristià, CiU va aportar a Espanya “els trets fonamentals catalans d’entendre l’economia i la política”. Duran també ha considerat que “s’ha fet una feina per a tota Espanya que ha estat molt útil per als interessos de Catalunya” que ara vol aconseguir representació al Congrés per defensar els interessos de Catalunya, però també els interessos de tota Espanya en matèria d’educació, sanitat o empresa, entre d’altres.  Sobre la possible fuga de vots de l’antiga federació nacionalista cap a Ciutadans, Duran ha advertit que “la gent no coneix” la formació liderada per Albert Rivera. El cap de llista d’Unió ha assegurat que Ciutadans proposa la retirada dels concerts a l’escola diferenciada o la supressió de l’IVA superreduït, a banda de la seva posició sobre el català a l’escola. “No han trencat mai cap plat perquè no han entrat mai a la cuina i la resta sí que hem trencat plats. No deixem que la representació del país a les Corts en mans d’aquestes posicions ni tampoc dels independentistes”, ha conclòs. El pacte entre Junts pel Sí i la CUP Duran ha reiterat que Junts pel Sí i la CUP haurien d’explicar els termes del pacte d’investidura i governabilitat que estan negociant. “Respecto tothom i la CUP és coherent, però també vull saber si la resta són coherents i voldria saber si s’acabarà amb el concert a les escoles diferenciades i més tard amb el concert per a totes les concertades, acabant així amb la llibertat dels pares de triar centre educatiu. No explicar això és un frau a la ciutadania”, ha sentenciat. D’altra banda, si no hi ha acord, Duran ha previst que hi haurà unes noves eleccions al març i que això generarà més inestabilitat. “La resolució del 9 de novembre diu clarament que no s’acceptarà cap altra autoritat que la de la llei emanada del Parlament. Trencar el principi de legalitat és letal a la Unió Europea. Amb aquesta la declaració, hem trencar la seguretat jurídica, qui invertirà aquí ara?”, ha qüestionat. Duran reivindica un espai entre l’immobilisme i l’independentisme Amb tot, Duran ha recordat que hi ha altres problemes a més de la qüestió catalana. El candidat d’Unió ha apuntat que els independentistes només van a Madrid a defensar la independència i la ruptura de l’Estat. Pel candidat d’Unió, la segona opció és l’immobilisme, “un gravíssim error que s’acabarà enquistant” i que pot generar inestabilitat política i acabar perjudicant l’economia espanyola. Davant d’això, Duran ha defensat l’opció d’Unió, que aposta pel pacte i la negociació. “En aquest context, cal proposar una solució”, que passa per una disposició addicional a la Constitució espanyola que reconegui la singularitat catalana, amb un concert econòmic a Catalunya i competències blindades en llengua i cultura. Aquesta proposta, ha afegit Duran, s’hauria de ratificar en un referèndum a Catalunya. Votar per conviccions i al marge de les enquestes Duran ha demanat votar Unió a les eleccions del 20-D “per principis i conviccions” i al marge del que diguin les enquestes. “No vam tenir capacitat per diferenciar-nos, però amb tres mesos de vida vam estar a punt d’aconseguir representació al Parlament. La democràcia exigeix que siguin els electors i no les enquestes els qui decideixin el resultats de les eleccions”, ha afirmat el candidat democristià. “Hi ha un 30% d’indecisos com a mínim, que són molts. No pensem que tindrem cinc diputats, aquí es tracta que tinguem representació parlamentària”, al Congrés dels Diputats i al Senat, ha afirmat Duran. El cap de llista d’Unió ha recordat que els partits nacionalistes catalans van tenir un paper important en la redacció de la Constitució, tot i que no van ser les forces polítiques més votades després de les eleccions constituents de1977 a Catalunya. “Si Unió assegurés els vots del 27-S a les properes eleccions generals, ja tindríem representació a les Corts”, ha afegit.

Summary: Duran admet que haver trencat CiU abans hauria representat “tirar Convergència als braços d’Esquerra”


El secretari tercer de la Mesa del Parlament i diputat de CSQP, Joan Josep Nuet, ha volgut comparèixer junt als seus companys de la Mesa que han rebut la darrera querella de la Fiscalia per mostrar-se "plenament solidari" amb ells, malgrat que aquesta vegada no ha estat inclòs en la denúncia. Nuet ha volgut deixar clar que per a ell, aquesta és "una querella política" perquè el dia que va votar –com els altres membres querellats de la Mesa- en favor de permetre el debat i votació de la resolució del referèndum unilateral "era plenament conscient, no estava despistat i sabia el que feia". Amb aquestes paraules ha volgut contradir els arguments que la Fiscalia al·lega per no querellar-se en la seva contra. De la mateixa manera, Nuet considera que darrere la denúncia "hi ha l'Estat i el PP" i que pretén "dividir els demòcrates" que volen un referèndum. "Remem en la mateixa direcció", ha dit, per acabar demanant "la unitat dels sobiranistes ara que hi ha una operació per dividir-nos".

Summary: Nuet: "Era plenament conscient, no estava despistat i sabia el que feia"


Un centenar de persones s'han concentrat aquest vespre a la plaça Paeria de Lleida per expressar el seu rebuig a l'agressió que va patir diumenge una parella homosexual per part de dos homes que es trobaven a la mateixa terrassa d'un bar del carrer Magdalena de la ciutat. Els assistents han volgut visibilitzar el seu suport als dos agredits i rebutjar comportaments "lamentables" i intolerables" com els que van tenir lloc diumenge a Lleida. Una de les víctimes ha intervingut en l'acte, convocat per Colors de Ponent, per agrair el suport que estan rebent. A la vegada, ha fet una crida perquè fets "vergonyosos" com aquests no es tornin a repetir i ha animat les víctimes a denunciar-los. Durant la concentració, representants de l'associació Colors de Ponent han llegit un manifest de rebuig a l'agressió homòfoba i amb què també han volgut traslladar el suport a les dues víctimes. També han reclamat més suport a les administracions per lluitar contra la discriminació LGBTIfòbica i impedir situacions com les que van tenir lloc diumenge a la capital del Segrià Una de les víctimes de l'agressió ha intervingut en l'acte per denunciar uns fets que ha qualificat de "vergonyosos en ple segle XXI" i reclamar que no es tornin a repetir. Així mateix, ha agraït l'escalf i el suport que estan rebent per part de la ciutadania. També ha fet una crida perquè les víctimes de qualsevol agressió homòfoba denunciïn els fets, de la mateix manera que ha fet ell. La concentració, que s'ha dut a terme a la plaça Paeria, ha aplegat desenes de persones i ha comptat també amb representants de diferents formacions polítiques, sindicats i entitats de la ciutat. Llibertat amb càrrecs per als dos agressors Aquest dimarts, el jutjat d'instrucció número 1 de Lleida, en funcions de guàrdia, ha decretat llibertat amb càrrecs per als dos homes detinguts diumenge per agredir violentament a cops de puny i puntades la parella gai que es trobava a la mateixa terrassa d'un bar. Tot i això, els dos presumptes agressors s'hauran de presentar dos cops al mes al jutjat, que manté la causa oberta per un delicte de lesions i un delicte contra el dret de les persones. Els dos arrestats són un home de 30 anys i un altre de 28, ambdós veïns de Lleida i de nacionalitat ucraïnesa.  Els fets van tenir lloc cap a les cinc de la tarda de diumenge en una terrassa d'un bar del carrer Magdalena de Lleida. Els dos detinguts, que segons els Mossos tenien signes externs d'embriaguesa, van increpar per la seva orientació sexual a una parella d'homes que estaven a la mateixa terrassa. Les víctimes dels insults els van recriminar la seva actitud i com a resposta els van agredir violentament a cops de puny i puntades. Mentre els testimonis que es trobaven al lloc van intentar aturar l'atac, els dos agressors van marxar en direcció al carrer Major. Poc després, la policia els va localitzar i detenir a la plaça Sant Joan. L'Ajuntament de Lleida ha expressat la "total condemna i rebuig" a l'agressió homòfoba i ha anunciat que se sumarà com a acusació particular a la denúncia que les víctimes han presentat davant dels Mossos d'Esquadra. A més, la Paeria ha ofert el suport i acompanyament als afectats de tots els serveis municipals, en especial el Servei d'Atenció Integral LGTBI (SAI) i l'Oficina de Drets Humans.

Summary: Un centenar de persones rebutgen a Lleida l'agressió homòfoba a una parella en la terrassa d'un bar de la ciutat


Societat Civil Catalana vol trobar-se amb les entitats sobiranistes per "rebaixar la tensió i evitar confrontacions" ACN Barcelona.-Societat Civil Catalana enviarà aquesta setmana una carta a l'ANC i Òmnium per demanar-los una reunió. Segons ha explicat el president de SCC, José Rosiñol, la intenció és "rebaixar la tensió i evitar confrontacions". En el marc d'una conferència a Madrid al Nueva Economia Forum, Rosiñol ha defensat que no s'hauria de tornar a produir el que va passat el passat 1 d'octubre. "Va ser una trampa per tal que es visualitzés una Catalunya que no és certa", ha assegurat.. La petició de reunió de SCC ja ha estat resposta per Òmnium. A través d'un missatge a Twitter, l'entitat liderada per Jordi Cuixart ha assegurat que està "oberta al diàleg" i els ha replicat que la conversa s'hauria de produir a Soto del Real, la presó on està Cuixart. "Si li autoritzen la visita, el president Cuixart els rebrà per explicar-los en primera persona la repressió de l'Estat", afegeix Òmnium.

Summary: SCC demana a Òmnium i ANC una reunió i l'entitat de Cuixart li replica que s'hauria de produir a Soto del Real


El Departament de Salut dedicarà aquest 2017 un total de 56,9 milions d'euros a reduir les llistes d'espera, en un pla integral per millorar tant les llistes d'operacions quirúrgiques, com les proves diagnòstiques i les consultes externes. Això permetria per exemple, si s'aproven finalment els pressupostos, reduir al voltant d'un 19% les llistes d'espera quirúrgiques, i passar dels gairebé 20.000 pacients de finals del 2015, als 16.000 d'aquest desembre passat i finalment als 12.277 del desembre vinent. El conseller de Salut, Antoni Comín, ho ha explicat al Parlament aquest dimecres durant la presentació del pressupost, que ha superat el tràmit de les esmenes a la totalitat amb els vots a favor de JxSí i la CUP. El 2015 es van preveure 74 milions d'euros per a un pla de xoc contra les llistes d'espera quirúrgiques que no es va executar. Tot i així es van reduir un 19% gràcies a eficiències en la gestió. El 2016 amb el pressupost prorrogat va passar una cosa similar. Per això, d'aquests 74 milions inicialment previstos se'n dedicarà el 62%, 45,7 milions a les llistes d'espera quirúrgiques.  Les proves diagnòstiques necessitarien uns 8,4 milions, i les consultes externes uns 13,6 milions per reduir les esperes. D'aquests 22 milions, 11,2 sortiran d'unes partides previstes primer per al pla de recerca en salut que finalment sortiran d'altres partides, i la resta, 10,8 milions, de la millora de la gestió. El projecte de llei de pressupostos del 2017 estima una despesa de 9.217 milions d'euros per a salut, entre el departament, el Servei Català de la Salut, l'Institut Català de la Salut i altres organismes públics del sector. Això suposa un increment de 369,7 milions més que el 2015 i el 2016, quan es van haver de prorrogar els pressupostos, un 4,2% més. Els diners aportats directament per la Generalitat, 8.876 milions en total, suposen un increment de 409 milions. Aquest increment suposa el 35% de l'augment de la despesa social del Govern, que suma 1.169 milions. Tot i això, els 8.876 milions encara estan força per sota dels 9.875 milions del 2010, el màxim històric, i dels anys 2008, 2009 i 2011, però es recupera un 37% de les retallades aplicades des d'aleshores, amb el mínim històric de 8.290 milions d'euros del 2014. La inversió en salut per aquest 2017 no assoleix la del 2010, però és superior a tots els pressupostos anteriors des del 2012 en endavant, i és una inversió superior al pressupost que hi havia en l'exercici anterior a l'esclat de la crisi econòmica al 2007. En recursos per càpita, s'arriba als 1.188 euros, també per sota dels 1.287 del 2010. La recuperació respecte les retallades del 2010 al 2014 és del 45% i l'increment respecte del 2015 és del 5,8%. Al detall, l'atenció primària de salut s'enfila als 2.518,9 milions, mentre que les especialitzacions sanitàries s'emporten 5.851 milions. Són les dues grans inversions per als 369 CAP, 67 hospitals, 121 centres de salut mental, 61 centres de dia de salut mental, 96 centres sociosanitaris i 72.183 treballadors. Qui més gasta del sistema sanitari és el Servei Català de la Salut (CatSalut) amb 8.568 milions, i l'Institut Català de la Salut (ICS) amb 2.569, que també rep diners del CatSalut. El SEM s'endú quasi 300 milions, i els tres grans hospitals de Barcelona que no pertanyen a l'ICS s'enduen un total de 1.080 milions: 456 el Clínic, 322 el Sant Pau i 303 el del Mar. Segons les xifres d'Economia, es destinaran 127,7 més milions a cobrir l'augment de receptes i nous medicaments, i 83 més per a la medicació hospitalària de dispensació ambulatòria. Hi haurà 70 milions més per millorar l'atenció a la salut mental. També es vol invertir 26 milions més en millorar infraestructures i equipaments sanitaris, però no s'inclou la compra de l'Hospital General de Catalunya perquè no és una operació que s'hagi decidit.  El conseller s'ha mostrat parcialment satisfet per l'inici de la reversió de les retallades, però ha admès que encara falten molts més increments per tornar a una situació similar a la d'abans de la crisi. Preguntat pels grups parlamentaris, ha explicat que el nou pressupost permetria contractar 1.500 treballadors més i convertir en fixos 1.500 interins. També ha assegurat que el pressupost de Salut finalment liquidat durant el 2017 tindrà el mateix pes relatiu dins del total del Govern que en els anteriors exercicis, i que probablement hi haurà dèficit pressupostari. Sobre la saturació de les urgències hospitalàries, Comín ha dit que el departament ha posat "més diners que mai", 16 milions d'euros addicionals, cosa que suposa més llits, més personal i ampliació d'horaris. Els hospitals estan "al màxim de la seva capacitat" i treballen intensivament, però ha demanat evitar la paraula "col·lapse" per respecte als treballadors. Tot i així, ha admès que el pla d'urgències no és suficient i que cal un pla nacional d'urgències per fer un diagnòstic més a fons, amb solucions estructurals a mitjà termini. Per a Jorge Soler, de C's, "la prioritat del departament no és la salut dels catalans, sinó destinar el temps en repetir el 9-N mentre els pacients esperen a ser visitats en un passadís”. Des de C's han presentat una esmena a la totalitat perquè, segons Soler, són uns comptes “continuistes” pel que fa a “les retallades socials, a l’empitjorament laboral i al retrocés sense precedents del sistema de salut català”.  “No generi més contradiccions i promeses buides i gestioni el sistema sanitari amb rigor”, li ha exigit Soler a Comín, després que aquest s’hagi vist implicat en diverses polèmiques amb diferents agents del sector sanitari. En aquest sentit, ha advertit que “la inacció” del Conseller “sortirà molt cara als catalans” i l’ha instat a “treballar per revertir les retallades, reobrir centres tancats, activar ambulàncies aparcades, disminuir les llargues llistes d’espera i pagar els treballadors públics els deutes pendents”. I ha assegurat que des de C's “centraran esforços” en aconseguir els quatre “grans reptes” de la sanitat catalana, que són “la sostenibilitat, la transparència, l’equitat i la qualitat”.  Assumpta Escarp, del PSC ha denunciat el col·lapse d'urgències, ha demanat millorar els sous dels treballadors sanitaris i ha recordat a Comín que l'anterior pressupost de Salut va deixar un dèficit de 1.000 milions d'euros, i que per tant els 400 milions d'increment actuals no seran suficients. Per a Albano Dante Fachin, de CSQP, que ha defensat l’esmena a la totalitat juntament amb la diputada Àngels Martínez Castells, el departament de Salut “no fa servir tot el marge de maniobra existent en aquests pressupostos”. Castells, per la seva banda, ha assegurat que els comptes “no són els de la reversió de les retallades ni de contenir la cronificació que calen”, i ha acusat Comín “d’aprofitar la conjuntura per justificar un pressupost que no és el que toca mentre el presenta com el més social possible”. En aquest sentit, la diputada ha subratllat que les retallades i la seva cronificació “també cronifiquen el malestar dels malalts i les males condicions del personal sanitari”. Fachin ha agraït alguns esforços del departament de Salut per recuperar serveis públics que s’avien privatitzat amb el conseller Boi Ruiz. “Vam rebre positivament que deixéssim de donar tants diners a empreses amb afany de lucre, però aquests diners han d’anar a la pública”, ha reblat el diputat, alertant que si no es fa aquesta transferència directa al servei públic, el procés de “republificació” anunciat pel conseller només significarà “més retallades”. “Vostès diuen que els pressupostos reverteixen el 37% de les retallades”, ha continuat Fachin, “i això vol dir que hi ha un 63% de les retallades que van aplicar els seus companys de Govern de CDC que no es reverteixen”. És per això que Fachin ha conclòs la seva intervenció alertant que si bé ell desconeix “fins a quin punt Comín és d’esquerres”, el que sí sap és “que ni Convergència és d’esquerres, i que ni aquests pressupostos en salut són d’esquerres”.  Santi Rodríguez, del PPC, s'ha definit com una persona de dretes i ha qualificat els pressupostos "d'extra esquerra", reiterant algunes de les queixes de la resta de l'oposició. Finalment, la diputada de la CUP Eulàlia Reguant ha dit que per revertir les retallades no només calen més diners, sinó aplicar-los allà on fan falta, ja que "els números no són neutres, no facin trampes al solitari". Per això, ha dit que si la desprivatització anunciada per Comín no va més enllà, serà només "la punta de l'iceberg". En aquest sentit, ha dit que caldrà ampliar la capacitat dels hospitals barcelonins per poder assumir la demanda quan s'acabi el contracte del Sagrat Cor.

Summary: Salut dedicarà 57 MEUR a reduir les llistes d'espera en el nou pressupost


Desenes de sanitaris s'han concentrat aquest dimarts al matí davant del Palau de la Generalitat, durant el Consell Executiu, per protestar per les diferències entre professionals a l'hora de cobrar la paga extraordinària per la covid-19. En una vaga convocada per USOC i secundada pel sindicat Infermeres de Catalunya, els concentrats han demanat igualtat de tracte a tots el personal sanitari, i que es reverteixin les retallades de fa deu anys. El sindicat convocant calcula un seguiment del 30 o 40%, tenint en compte que hi ha molt personal de vacances i que els serveis mínims són importants. María Recuero, secretària general d'USOC, ha defensat que la paga extra per la covid-19 ha de ser igual per a tots els professionals sanitaris. "Entenem que les vides dels treballadors de sanitat no per tenir un càrrec o una categoria professional diferent han de ser més cares o més barates", ha apuntat. Pel que fa al seguiment de la vaga, l'ha xifrat en un 30 o 40% perquè hi ha molt personal de vacances de forma obligada per si hi ha un rebrot a finals d'agost o primers de setembre, i també perquè els serveis mínims en sanitat són sempre elevats. Per la seva part, Jessica Morillas, presidenta del sindicat Infermeres de Catalunya, ha remarcat que tot el personal s'ha exposat al virus per igual, i per tant tothom ha de rebre la mateixa compensació. Al seu parer, potser la solució seria afegir un plus de perillositat en els salaris, com hi ha en altres professions.  La vaga convocada aquest dimarts pel sindicat USOC, a la qual s'ha adherit Infermeres de Catalunya, protesta per com ha previst el Govern la paga extraordinària als sanitaris que han lluitat contra la covid-19. Els sindicats rebutgen que es determini la diferència en la retribució atenent a la categoria professional, i lamenten que la Generalitat no hagi fet marxa enrere i hagi publicat el decret "sense corregir l'error de la seva decisió". Tots els professionals sanitaris han treballat des de les seves competències i àmbits de treball per poder fer front a aquesta crisi sanitària, sostenen. "S’han anat acumulant any rere any despropòsits per accions i actituds unilaterals sense tenir en compte el personal sanitari ni la ciutadania, i les conseqüències s'han pogut comprovar en afrontar una situació històrica com la pandèmia", diu el manifest de la vaga. "Les conseqüències de les retallades han recaigut directament sobre les espatlles del personal sanitari", afegeixen.  Per això, demanen igualtat en la gratificació per la covid-19 sense importar la categoria de cada treballador de sanitat ni la seva adscripció, i la inclusió del personal del SEM, sociosanitaris, transport sanitari, empreses de neteja externes que treballen en atenció primària i centres hospitalaris. També reclamen estabilitat en les contractacions, incorporar el personal que s’ha anat perdent any rere any, la devolució del 5% dels salaris, revalorització de l'IPC de diversos anys acumulats, un plus de perillositat permanent a urgències, atenció primària i altres col·lectius on es detecti la necessitat i un conveni únic al sector. En canvi, volen que no creixin les ràtios de pacients a infermeria. La gratificació és "injusta, classista i sectària", continuen, "un nou despropòsit que transmet que hi ha professionals de primera i de segona i que no tots són importants", a més d'una "autèntica falta de respecte". Alhora, exigeixen que la sanitat a Catalunya sigui 100% pública, amb pressupost "suficient" perquè sigui "realment una sanitat per a tothom", per garantir la dotació del personal necessari i amb salaris justos i jornades equilibrades, per dotar als centres de material mèdic, quirúrgic, de prevenció i capacitat hospitalària que garanteixi una bona atenció. El sindicat ha deixat sense efecte la vaga a la comarca del Segrià després dels rebrots de covid-19 que s'han donat a la zona, i que han provocat el seu confinament perimetral. USOC assegura que "no falten motius" per protestar però afirma també que és necessari que el 100% del personal estigui disponible en aquests moments al Segrià.

Summary: Desenes de sanitaris es concentren davant la Generalitat en vaga per reclamar igualtat en la paga de la covid-19


Una setantena de persones han constituït un 'col·lectiu de suport a Joan Coma i a totes les represaliades per l'ofensiva judicial antidemocràtica'. L'objectiu del col·lectiu és articular una campanya de suport al regidor de Capgirem Vic, a qui l'Audiència Nacional investiga per un presumpte delicte d'incitació a la sedició. Segons Coma, la plataforma neix amb ganes de ser el més oberta possible i que pugui acollir a tots aquells que creguin que hi ha hagut una clara vulneració dels drets bàsics. En els propers dies s'elaborarà un manifest que es penjarà al bloc perquè tothom qui ho desitgi el pugui subscriure de manera pública (partits, col·lectius, però sobretot ciutadans a títol individual), i dissabte 16 d'abril es convocarà una manifestació de suport a Vic. La voluntat del col·lectiu és aconseguir que la plataforma sigui el màxim transversal possible, "que tothom s'hi pugui sentir còmode", perquè creuen que és probable que les mostres de suport s'hagin d'ampliar a altres regidors d'altres municipis en les properes setmanes. Coma ha explicat que té clar que la seva ha estat una imputació "per les idees" i pel context del procés cap a la independència en què es troba immers el país. El regidor de Capgirem Vic, que és el primer càrrec públic del país investigat per sedició, ja ha anat a recollir la imputació al jutjat i la previsió és que el citin a declarar d'aquí un mes, probablement a Madrid.

Summary: Creen un grup de suport al regidor de Capgirem Vic investigat per sedició per l'Audiència Nacional


Els sindicats Intersindical – CSC i USTEC, que convoquen i donen suport a la vaga general del proper dijous 21 de febrer han animat a la ciutadania a recuperar el carrer per una ''república dels treballadors''. Anna Masip, en nom del primer, ha defensat que la vaga s'ha convocat per recuperar el poder adquisitiu que s'ha perdut amb les retallades i perquè ''estem farts de l'empobriment i la desigualtat creixent''. Però també davant ''l'ofensiva generalitzada'' de la dreta ''més reaccionària, demofòbica i lliberticida''. En nom d'USTEC, Ramon Font, ha criticat la judicialització de l'1-O en el sentit que als docents no se'ls ha permès explicar als alumnes què va passar i se'ls ha autocensurat. Font ha demanat que dijous s'aturi i tot i ''ens sentin des de les presons''. Anna Masip i Ramon Font han estat els encarregats de tancar els parlaments de la manifestació amb el lema 'El dret a l'autodeterminació no és delicte'' que s'ha fet aquest dissabte a la tarda a Barcelona.

Summary: Els sindicats de la vaga del  21-F animen a recuperar el carrer per una ''república dels treballadors''


El president Quim Torra i l'expresident Carles Puigdemont han sigut convidats dilluns vinent a una conferència a l'Eurocambra per parlar sobre el judici de l'1-O, segons ha pogut confirmar l'ACN. En un esdeveniment organitzat pel partit nacionalista flamenc i pel portaveu de la plataforma Diàleg UE-Catalunya, està previst que Torra i Puigdemont intervinguin dilluns a la tarda sobre la causa judicial contra els 12 líders independentistes. L'eurodiputat i exmembre d'UPyD Enrique Calvet ha demanat en una carta al president del Parlament Europeu Antonio Tajani que impedeixi a Puigdemont accedir a la cambra per "estar fugat de la justícia espanyola". "La presència d'un pròfug de la justícia espanyola i usurpador de funcions en el santuari de la democràcia europea és insultant per a l'estat membre i per a tota Europa i no es poden descartar problemes de seguretat", ha assegurat Calvet, eurodiputat membre del grup liberal europeu.

Summary: Torra i Puigdemont convidats dilluns a una conferència a l'Eurocambra per parlar sobre la causa contra el procés


L’Audiència Provincial de Tarragona ha ordenat que es reobri la investigació d’un incendi forestal que va cremar 4,1 hectàrees de bosc el 14 de març de 2015 a Sarral, a la Conca de Barberà. Segons confirma el compte de Twitter d’Agents Rurals, el foc s’hauria pogut originar per no haver apagat bé una crema agrícola, un fet que el jutge va considerar com un delicte d’incendi forestal sense considerar-ho una imprudència greu. En aquell moment, després que el jutjat obrís diligències, es va procedir a l’arxivament. El foc es va declarar a la zona del Camí de les Comes de Sarral i va progressar en sentit nord pel vessant de la muntana. Va cremar, majoritàriament, pi blanc i matoll i les tasques d’extinció es van veure dificultades pel vent. A la zona hi van treballar fins a vint-i-cinc dotacions terrestres dels Bombers de la Generalitat i cinc mitjans aeris.

Summary: L’Audiència Provincial de Tarragona ordena la reobertura de la investigació de l’incendi forestal de Sarral


El líder de JxCat, Carles Puigdemont, ha aclarit que la condició "indispensable" per negociar una investidura a Madrid és que no es negui el dret a l'autodeterminació. L'expresident de la Generalitat s'ha reunit aquest diumenge al matí amb una comitiva dels candidats de JxCat al Congrés, en un hotel de Waterloo. En una atenció als mitjans posterior, Puigdemont ha subratllat que "per poder respectar el dret a l'autodeterminació cal que no es negui". El cap de files de JxCat ha denunciat que les "línies vermelles" de l'Estat siguin l'absència "absoluta" de diàleg i "les porres de l'1-O", que estan "tacades de sang". Els candidats empresonats Jordi Sànchez, Josep Rull, Jordi Turull i Quim Forn van assenyalar ahir -en un article d'opinió a 'La Vanguardia'- que la condició per negociar una investidura a Madrid és que a l'altra banda de la taula no neguin el dret a l'autodeterminació. Al migdia la número dos de la llista al Congrés, Laura Borràs, va apujar el grau en afirmar que la línia vermella és "exercir" el dret a l'autodeterminació, i no només parlar-ne. Des de Waterloo, Puigdemont ha hagut d'insistir que, si es vol dialogar, el que demana JxCat és el "reconeixement" que l'independentisme és un "actor polític legítim i democràtic", donant així per bones les consideracions dels quatre presos. "Per poder respectar el dret a l'autodeterminació cal que no es negui, òbviament. La condició indispensable per poder seure a una taula és que no et neguin a tu mateix", ha asseverat. El cap de files de JxCat ha reiterat que la política que aniran a fer al Congrés i les condicions que hi posaran són "les de l'1-O". A més, Puigdemont ha exigit que l'Estat retiri les seves "línies vermelles". L'expresident ha assegurat que les línies de Madrid són "vermelles de sang", per "les porres de l'1-O i l'absència absoluta de diàleg". En aquest sentit, ha sentenciat que quan JxCat parla d'anar a "desbloquejar" fa referència a la "violència i la repressió". De nou, Puigdemont ha insistit en la llista unitària, que tècnicament encara seria possible per a les europees: "És el que més ens enforteix i fa sentir més alta i clara la veu de la Catalunya independentista". El líder de JxCat ha tornat a estendre la mà al president d'ERC, Oriol Junqueras, perquè encapçali la llista de l'Eurocambra. Reunió amb els candidats Puigdemont s'ha reunit aquest diumenge al matí en un hotel de Waterloo amb una comitiva formada per una vintena de candidats de JxCat al Congrés, encapçalada per la pròpia Borràs, Míriam Nogueras, Ramon Tremosa, Genís Boadella, Francesc de Dalmases -Barcelona-, Concep Cañadell -Lleida-, Jaume Alonso Cuevillas i Sergi Miquel -Girona. En acabar la reunió, Puigdemont i Borràs han atès els mitjans a les escales de l'hotel, acompanyats dels candidats de JxCat. També hi era el candidat del Senat per Girona, Jami Matamala.

Summary: Puigdemont aclareix que la condició "indispensable" per negociar a Madrid és que no es negui el dret a l'autodeterminació


L'exvicepresident del Govern i president d'ERC, Oriol Junqueras, ha dit en una entrevista al programa Informe Semanal de TVE: "No m'agrada el soroll ni la gesticulació que no serveix per a res, confio que es dediquin les energies a allò que serveixi més als ciutadans". En les respostes escrites des de la presó de Lledoners, el líder independentista ha rebutjat "qualsevol expressió violenta" i ha titllat d'"error incomprensible que algú cregui que amb incidents s'aconsegueix alguna cosa", en referència als altercats que van ocórrer a Barcelona durant el primer aniversari de l'1-O. Preguntat sobre la via unilateral, ha exposat que "en el programa electoral d'ERC del 21-D es parlava d'establir una relació bilateral (amb l'Estat)" i que, hores d'ara, el partit es manté "en aquesta posició".

Summary: Junqueras: "No m'agrada el soroll ni la gesticulació que no serveix per a res"


La ministra recorda que "la immensa majoria" de les carreteres que gestiona la Generalitat "són de peatge" ACN Madrid.-La ministra de Foment en funcions, Ana Pastor, ha reiterat aquest dijous la promesa de no prorrogar la concessió de l'autopista AP-7, que expira el 2019, i per tant eliminar el peatge en aquests trams. En una entrevista a Antena 3, Pastor ha estat taxativa: "Les autopistes que acaben la seva concessió, com la del Mediterrani, i sobretot estic pensant en la zona de Tarragona, on caduca d'aquí a un parell d'anys, serà lliure de peatge". Quan li han recordat que l'eliminació dels peatges és una vella reivindicació de les forces polítiques catalanes, la ministra ha recordat que a Catalunya "hi ha moltíssimes autopistes que són de la Generalitat i tenen peatge". "La immensa majoria de les carreteres que la gestió correspon als responsables polítics de Catalunya són de peatge", ha dit. Precisament aquest dimecres el conseller de Territori i Sostenibilitat, Josep Rull, va anunciar des del Parlament que el Govern no renovarà les concessions de la C-32 al Maresme i la C-33 al Vallès al 2021.

Summary: Pastor reitera la promesa de no prorrogar la concessió de l'AP-7 a Tarragona i eliminar el peatge el 2019


El president del Parlament, Roger Torrent, ha insistit que la defensa de Jordi Sànchez valorarà si recorre al Tribunal Europeu dels Drets Humans (TEDH) d'Estrasburg per "defensar els drets" del candidat a la investidura, després que el jutge del Suprem Pablo Llarena hagi denegat la seva presència al ple de dilluns. Així, segons fonts de la presidència de la cambra, Torrent avala que s'esgotin "totes les vies" per a defensar els drets de tots els diputats i la sobirania del Parlament, inclòs recórrer a Estrasburg. Torrent, doncs, manté de moment el ple d'investidura convocat per aquest dilluns a les 10:00 hores, a l'espera de si a la tarda es reuneix amb JxCat, el grup parlamentari que ha proposat la candidatura de Sànchez. (Aquesta notícia substitueix la publicada a les 14.33 hores, que contenia un error de la font informant. Serà la defensa de Sànchez, i no Torrent, qui valorarà si recorre al TEDH la decisió de Llarena. La notícia original ja ha estat modificada) Llarena ha denegat aquest divendres la llibertat provisional i el permís de sortida puntual que havia sol·licitat la defensa de Sànchez, que no podrà ser present al Parlament de Catalunya el pròxim dilluns. El jutge ha resolt les dues peticions de cop en una interlocutòria de 27 pàgines que ha emès després de rebre l’escrit de la Fiscalia, però sense esperar a rebre els de l’Advocat de l’Estat i VOX. Basa la seva decisió en el “risc de reiteració delictiva” pel fet que els delictes que està investigant es van cometre –diu- mitjançant actuacions legislatives i executives clarament il·legals” que van “desatendre de manera flagrant els controls constitucionals, judicials i institucionals”.

Summary: ANUL·LA L'ANTERIOR:Torrent insisteix que la defensa de Sànchez valorarà si recorre al TEDH després de la decisió de Llarena


L'alcaldessa de Girona, Marta Madrenas, fa una crida a mantenir el "confinament estricte" a partir del dimarts. Tot i que l'Estat  hagi anunciat que permetrà que els treballadors no essencials tornin a la feina, Madrenas demana a les empreses que "en la mesura que puguin" facin teletreball i que les sortides dels empleats siguin les "mínimes" possible. Per evitar una falsa sensació de relaxament, la Policia Municipal serà molt més ferma per garantir el confinament. A la ciutat, ja s'han posat fins a 1.700 denúncies. D'altra banda, perquè la represa del curs a distància no creï problemes a les famílies amb bretxa digital, l'Ajuntament demana als veïns obrir les xarxes wi-fi i s'ofereix a dur dossiers als alumnes que no tinguin Internet. L'alcaldessa de Girona s'ha alineat amb el president de la Generalitat i creu que la decisió de permetre que els treballadors no essencials tornin a la feina passada Setmana Santa és "precipitada". "En aquest episodi de risc no és la mesura més adequada; patim per un possible rebrot que hem pogut veure en d'altres països", ha afirmat Madrenas, que tem que la decisió de l'Estat es pugui interpretar com un "relaxament" que no hi ha de ser en cap cas. Per això, l'alcaldessa ha fet una crida a mantenir "el confinament estricte" a partir de dimarts, i demana a les empreses i sector econòmic que evitin les sortides de treballadors que no siguin "del tot necessàries". "No hem de permetre que la corba torni a augmentar", ha dit en referència als contagis del coronavirus. En aquesta línia, l'alcaldessa sí que ha avançat que ha donat ordres explícites a la Policia Municipal perquè siguin molt més "estrictes" a l'hora de garantir que la ciutadania no se salti l'estat d'alarma. Per això, amb l'objectiu "d'eliminar sortides que no siguin estrictament necessàries", els agents ja d'entrada demanaran a tothom que els ensenyi el certificat d'autodesplaçament responsable. D'ençà que va començar l'estat d'alarma per la covid-19, municipals i Mossos han posat ja 1.700 denúncies a gent que ha sortit al carrer sense motiu justificat. Tan sols ahir, en van ser 71. L'alcaldessa de Girona, a més, ha dit que en els darrers dies les denúncies s'han "intensificat".   "La corba no està baixant, ens trobem en un moment molt complicat on encara hi ha molts contagis i defuncions; i per tant, no podem abaixar la guàrdia", ha subratllat Madrenas. Per això, ha reiterat la crida a la ciutadania perquè mantingui el confinament i tingui "una altra dosi de responsabilitat i solidaritat" (per protegir-se a ells mateixos i també als altres de la covid-19). Autobusos i obres Madrenas sí que ha admès, però, que el retorn a la situació que hi havia abans d'aquests últims quinze dies comportarà que, a partir del dimarts, el transport públic "retorni a la situació anterior". És a dir, que aquells qui agafin el bus urbà hagin de pagar i sigui "obligatori" dur el bitllet o l'abonament.  Pel que fa a les obres, ara del tot aturades, l'alcaldessa ha avançat que estan estudiant si es reprenen o no. "Algunes són essencials, i és important que estiguin a punt per al postemergència; ho estem acabant de mirar", ha dit l'alcaldessa.  Madrenas, però, també ha dit que estan en certa manera "lligats" a donar compliment al que diu l'Estat, perquè sinó hi hauria repercussions econòmiques per al consistori. Sí que ha avançat, però, que s'intentarà –com ja es va fer- pactar amb les diferents empreses, tot i que amb algunes obres no hi haurà "cap altra fórmula" que tirar-les endavant. Wi-fi obert i dossiers a casa D'altra banda, amb la represa del curs escolar a distància, l'alcaldessa també ha dit que els "preocupa molt" poder garantir que els fills de famílies amb menys recursos puguin seguir el tercer trimestre. Per això, s'han posat a disposició del Departament d'Educació per, si cal, portar dossiers setmanals fets pels tutors a casa d'aquells alumnes que no tinguin ordinador o altres dispositius tecnològics.  A més, per lluitar contra la fractura digital, Madrenas ha dit que l'Ajuntament engegarà una campanya per demanar a la ciutadania que cada dia, de les deu del matí a les dotze del migdia, obrin les seves xarxes wi-fi. "D'aquesta manera, els estudiants podran accedir als continguts en línia i baixar-se'ls; creiem que pot ser útil en determinats carrers i edificis", ha dit l'alcaldessa. Per evitar que hi hagi intrusions dins els ordinadors, Madrenas ja ha avançat, però, que aquesta campanya no s'engegarà fins que els serveis informàtics no hagin elaborat un protocol perquè no hi hagi riscos. "Volem que hi hagi seguretat tant per a la persona que doni el wi-fi com per la que el rep", ha subratllat l'alcaldessa de Girona. Baixa un 3,85% la recollida de residus Durant la roda de premsa telemàtica d'aquest dijous, el regidor de Sostenibilitat, Martí Terés, també ha donat dades sobre recollida de residus i qualitat de l'aire. Pel què fa a deixalles, ha justificat que es mantingui la recollida diària d'escombraries perquè, d'ençà que va començar el confinament, el volum tan sols s'ha reduït en un 3,85%.  "Té tota la lògica, perquè el residu domèstic ha compensat aquell que s'ha deixat de generar des dels comerços", ha explicat en referència al confinament. Terés també ha dit que, per fraccions, l'orgànica i el vidre s'han mantingut més o menys similars (se'n recullen les mateixes tones) però sí que ha baixat –i molt- la recollida de voluminosos. Ara, només es recullen aquelles andròmines que "per incivisme" es deixen al costat dels contenidors (perquè la deixalleria està tancada). El regidor també ha recordat que la neteja viària es manté en un 80%, i que es desinfecten amb una solució d'aigua i lleixiu, i de manera periòdica, els entorns de comerços d'alimentació, farmàcies, seus de serveis socials, geriàtrics i centres sanitaris (CAP i hospitals).  D'altra banda, Terés ha dit que el consum d'aigua sí que ha baixat. En aquest cas, un 7% (també vinculat al tancament de comerços i empreses). I que al centre d'acollida d'animals no s'han detectat més abandonaments –com sí que ha passat en d'altres llocs. A banda dels residus i l'aigua, Martí Terés també ha dit que possiblement "una de les poques conseqüències positives" del confinament ha estat la millora de la qualitat de l'aire. Un dels principals contaminants, el diòxid de nitrogen, que té una relació directa amb el trànsit, s'ha reduït fins a un 56,12%.  "De mitjana, els paràmetres se situaven al voltant dels 28 micrograms per metre cúbic, i hi ha hagut dies en què els valors han estat molt baixos perquè no hem arribat a 7", ha concretat el regidor de Sostenibilitat. A més, també ha dit que un altre dels contaminants, les partícules PM10, s'han reduït en un 25%. Per últim, en referència als serveis funeraris, Terés ha dit que s'està fent "un esforç" perquè no hi hagi endarreriments en les incineracions o els enterraments. "Malgrat que malauradament hi ha més intensitat, funcionen amb normalitat", ha dit. Per últim, el regidor ha recordat que s'ha fixat un preu de 1.900 euros per als enterraments i que és "obligatori" que les funeràries el compleixin.

Summary: Madrenas fa una crida a mantenir el "confinament estricte" a partir de dimarts i diu que la policia serà molt més ferma


El govern espanyol assegura que la "solidaritat" dels socis europeus està "garantida" i no veu "intranquil·litat" a les capitals per la situació a Catalunya. "Tothom està satisfet amb la resposta proporcionada i clara del president", afirmen fonts diplomàtiques espanyoles, preguntades sobre possibles preocupacions pels efectes de la sentència de l'1-O arreu d'Europa. El president en funcions Pedro Sánchez no preveu abandonar la cimera europea si s'intensifiquen les protestes a Catalunya, segons les mateixes fonts. "El president ha vingut per estar a tot el Consell", han explicat.  A la seva arribada a Brussel·les aquest migdia per participar en la cimera, Sánchez ha mantingut una reunió amb el president del Parlament Europeu, David Sassoli. L'entorn del president espanyol nega que hagin tractat la situació a Catalunya. Sánchez també ha parlat durant una estona amb el primer ministre belga, Charles Michel, als marges de la cimera, però les mateixes fonts no han confirmat si han discutit el cas català o la petició d'euroordre contra Carles Puigdemont a Bèlgica.

Summary: Espanya assegura que la "solidaritat" dels socis europeus està "garantida" i no veu "intranquil·litat" a les capitals


La Festa de la Llum, una de les més emblemàtiques de Manresa, tindrà enguany com a principal novetat la celebració d'un 'judici' simulat en què 120 alumnes de l'Institut Lluís de Peguera debatran sobre l'ús de l'aigua. El meteoròleg de TV3 Francesc Mauri serà el moderador de la cita, que tindrà lloc el dia 19 de febrer, a les sis de la tarda, al Teatre Conservatori de Manresa. Els alumnes es distribuiran en quatre grups i cadascun d'ells presentarà una demanda en representació d'una empresa subministradora, l'administració pública, la ciutadania i un grup ecologista. Finalment, la jutge degana de Manresa emetrà una sentència en funció de qui hagi defensat millor la seva posició. Aquest serà l'acte estrella d'un programa que, enguany, compta amb el Col·legi d'Advocats de Manresa com a administrador de la Festa. El seu degà, Abel Pié, ha explicat que l'objectiu de la proposta és "mostrar com la funció de la justícia és ajudar als ciutadans i, per tant, està molt lluny del que veiem ara amb una 'macro justícia' que pren decisions difícils d'entendre".  El 'judici' de l'aigua durant les festes de la Llum de Manresa té la voluntat d'acostar la justícia i la figura dels advocats al ciutadà i posar de relleu la importància que té el plantejament d'una teoria i la seva defensa, basada en el raonament jurídic. Amb l'organització d'un litigi simulat, el Col·legi d'Advocats de Manresa vol demostrar quin és el veritable objectiu de la justícia en un moment en què, segons ha explicat el seu degà, Abel Pié, tot això està en dubte per culpa de la 'macro justícia'.  Aquest acte de la festa s'emmarca en la història de la Sèquia i el record del miracle que, segons la llegenda, el 21 de febrer de 1345 va posar fi al conflicte entre la ciutat i el bisbe per la construcció de la sèquia i que, des del segle XIV, Manresa no ha tingut problemes per abastir-se d'aigua. El judici tractarà de debatre sobre l'ús de l'aigua a la capital del Bages, si es paga un preu massa car, sobre què n'opinen les empreses subministradores i també l'administració pública.  El litigi tindrà quatre defenses: hi haurà un advocat d'un grup activista que considera que l'aigua hauria de ser gratuïta en benefici de les persones; l'advocat d'un grup de comerciants i empresaris, que també defensen la gratuïtat de l'aigua; l'advocat de l'Ajuntament, que denega aquesta gratuïtat perquè, si ho és, se n'abusa; i, per últim,  l'advocat d'una entitat ecologista.  Els advocats són alumnes de primer de Batxillerat de l'Institut Lluís de Peguera de Manresa. Així, un total de 120 alumnes s'han dividit en quatre grups de 30 i cadascun d'ells treballarà una de les defenses. Per ajudar a cada grup, els estudiants compten amb el suport de quatre magistrats del Col·legi d'Advocats de Manresa, que faran la funció de tutors.  El judici se celebrarà el 19 de febrer, a les sis de la tarda, al Teatre Conservatori de Manresa i la moderació de l'acte anirà a càrrec del meteoròleg Francesc Mauri, que ha estat escollit pel Col·legi d'Advocats de Manresa perquè "és una persona que entén molt bé el tema del qual es parlarà, és didàctica i entenedora, i propera als alumnes que protagonitzaran el judici".  Durant la seva intervenció, Mauri s'ha mostrat agraït per l'oportunitat, i ha subratllat el fet que, a Catalunya, l'aigua no és un bé abundant. En aquest sentit, ha mostrat perplexitat pel fet que, "en aquest país, mai ha faltat el gas ni el petroli, però en canvi sí que ha faltat l'aigua. Per tant, l'or negre per nosaltres és l'aigua i, per això, no ens ha de sorprendre que algun rebut de l'aigua siguin elevats pel preu de l'aigua i pels tributs que es paguen perquè aquesta aigua torni als rius d'una forma neta". Pregons de la Festa Pel que fa als pregons infantils i institucional, l'infantil tindrà lloc el 16 de febrer a les onze del matí i anirà a càrrec de l'escola Joviat i Valldaura. D'altra banda, el pregó institucional tindrà lloc el mateix dia a dos quarts de vuit del vespre, i serà a càrrec d'Anna Carranza, una de les primeres dones que va exercir l'advocacia a Manresa.

Summary: El meteoròleg Francesc Mauri moderarà el 'judici' sobre l'ús de l'aigua de la Festa de la Llum de Manresa


Cinquanta 'startups' presentaran les seves fórmules per redefinir el negoci immobiliari al Barcelona Meeting Point (BMP), el saló del sector de la compra i venda d'edificacions que se celebrarà del 25 al 28 d'octubre a la capital catalana. L'organització del saló afirma que són una cinquantena d'empreses amb "solucions disruptives" que impacten "directament" en la manera d'entendre el negoci. Aquestes firmes es reuniran a l'espai Startup Connection Hub agrupades sota els epígrafs Serveis emergents de finançament, eficiència tecnològica, eficiència energètica, noves formes de viure i noves possibilitats de negoci. En paral·lel, les deu iniciatives que es considerin millors passaran a formar part de la primera edició del Programa Accelerador de BMP, una acció de sis mesos de durada en el marc de la qual les empreses seleccionades rebran eines per "identificar, desenvolupar i crear oportunitats de mercat". El programa està promogut pel Consorci de la Zona Franca de Barcelona i dirigit per La Salle Technova. A banda, un jurat escollirà les cinc millors 'startups' que seran les finalistes del Premi BMP a la Millor Startup. A més, els cinc projectes seleccionats apareixeran publicats al directori de BMP d'aquest tipus d'empreses amb les millors de l'any. Finalment, els participants a l'Startup Connection Hub tindran accés al PropTech Summit de BMP, que se celebrarà el 25 i 26 d'octubre en el marc de la fira. El programa pretén donar respostes als reptes de futur que suposen les noves tecnologies aplicades al sector i inclourà sessions específiques de 'networking' on les firmes podran contactar amb inversors.

Summary: Cinquanta 'startups' presenten les seves fórmules per redefinir el negoci immobiliari al Barcelona Meeting Point


El president del Parlament, Roger Torrent, té intenció d'investir Jordi Sànchez la setmana que ve, segons ha informat Xavier Domènech, el portaveu d'En Comú Podem, després de la trobada que ambdós han mantingut en el marc de la quarta ronda de contactes que Torrent està fent amb els partits de l'arc català per intentar tirar endavant un ple d'investidura. Domènech li ha traslladat la necessitat de procedir a una "investidura efectiva" per poder recuperar l'autogovern i defensar tots els drets polítics, inclòs el del mateix Sànchez. Domènech ha afegit que, en tot cas, l'expresident de l'Assemblea Nacional de Catalunya (ANC) i número dos de la llista de Junts per Catalunya no és el candidat de la formació que lidera.

Summary: Torrent té intenció d'investir Sànchez la setmana que ve, segons Domènech


La defensa dels detinguts pel tall de l'AVE ha replicat al ministre d'Interior, Fernando Grande-Marlaska, que "el jutge no ha supervisat ni liderat les detencions" d'aquest dimecres. Una de les advocades, Montserrat Vinyets, ha assegurat que l'operatiu neix "per iniciativa pròpia" de la policia espanyola en el marc d'una investigació sobre l'ocupació de les vies el dia de l'aniversari de l'1-O. Per això, Vinyets ha afirmat que "l'operació ha estat orquestrada per la policia espanyola". Per aquest motiu, l'advocada reclama a la policia que "tanqui ja" l'atestat per enviar-lo al jutjat perquè, mentre no ho faci, no es poden descartar més detencions. L'advocada ha assegurat que la policia està fent un "ús extensiu de les prerrogatives de forma preocupant i autoritària". De fet, Vinyets ha avançat que "el jutge no té l'atestat, ni un avanç d'atestat", tal com es fa en alguns casos. Per això, fins que la policia no tanqui les investigacions "el jutge no es pot avançar". Això fa que l'estudiant que està tancada a la Universitat de Girona (UdG) encara podria ser detinguda per la policia estatal. Per aquest motiu, els estudiants de la universitat han optat per mantenir fins dilluns la 'caputxinada', a l'espera de veure si la setmana que ve els agents opten per tancar la investigació i enviar l'atestat. Mentrestant, els estudiants ja han començat a informar-se dels seus drets per si hi ha més detencions. Montserrat Vinyets també ha detallat que una vegada tinguin accés a l'escrit de la policia, estudiaran si presenten una denúncia conjunta entre tots els detinguts. L'advocada ha explicat que encara no s'han plantejat contra qui hauria de ser la denúncia i quins són els fets concrets que haurien de constar-hi. De fet, ha detallat que no han tingut "temps material" de parlar amb tots els detinguts per pensar sobre aquesta denúncia. La defensa celebra que la Generalitat presenti una denúncia Qui de moment ja ha anunciat que presentarà una denúncia en contra de les detencions és la Generalitat. Davant d'això, Vinyets ha celebrat aquest gest, ja que en els últims anys, el govern català "només compareixia com a acusació particular en casos de Mossos d'Esquadra lesionats". Segons l'advocada, ara "hi ha un viratge" i la Generalitat ha apostat per "tutelar la vulneració de drets dels ciutadans". Els estudiants exigeixen respostes polítiques Per la seva banda, el col·lectiu d'estudiants que forma la 'caputxinada' de la UdG han demanat respostes polítiques a diferents nivells. En primer lloc, demanen als diputats republicans del Parlament de Catalunya que portin a terme alguna acció de protesta. També exigeixen reaccions del "republicanisme espanyol". D'altra banda, han demanat a Adif que retiri la denúncia per l'ocupació de les vies de l'AVE el dia del primer aniversari de l'u d'octubre. També reclamen una "revisió de l'actuació policial" i dels protocols. Per aquest motiu, el col·lectiu ha engegat una recollida de signatures.

Summary: La defensa dels detinguts pel tall de l'AVE: "El jutge no ha supervisat ni liderat les detencions"


El portaveu parlamentari de Cs, Carlos Carrizosa, ha criticat que el Parlament farà aquest dimecres un "ple show" que no servirà per a desbloquejar la investidura i ha acusat els partits independentistes de fer "tripijocs". En roda de premsa, Carrizosa ha tornat a criticar l'"arbitrarietat" del president del Parlament, Roger Torrent, en fixar data pel ple demanat per JxCAT, ERC i la CUP "en tres dies" i, en canvi, trigar "tres setmanes" en fer-ho en el cas del que demana Cs per votar la seva compareixença. Sobre el fet de no haver volgut que aquesta proposta de resolució entrés al ple de demà, Carrizosa ha dit que no contribuiran als "tripijocs" dels independentistes i que volen que aquesta qüestió es tracti "com estava previst el dia 5 d'abril". D'altra banda, ha considerat que la resolució de l'ONU sobre Jordi Sànchez el que fa és una "menció genèrica" i que les mesures cautelars dictades es produeixen "automàticament" en admetre a tràmit el recurs de qualsevol. El diputat ha defensat que l'Estat espanyol ja està "complint les lleis" com diu l'ONU.  "Demà no tenim un ple per desbloquejar la política, per fer una investidura d'un president per a tots els catalans ni tenim tampoc un ple per parlar de llistes d'espera, ocupació o educació", ha declarat Carrizosa. El diputat ha criticat que es faci una sessió plenària per defensar "que sigui investit un fugat de la justícia" i per "dir als jutges què han de fer". Malgrat les crítiques, el portaveu parlamentari ha explicat que Cs hi participarà i que ho farà amb una proposta de resolució en la que demanen la dimissió de Torrent –com ja va explicar aquest dilluns Inés Arrimadas-, amb un bloc de mesures "per la convivència" i que també proposa "condemnar" la pràctica d'algunes institucions de declarar persones non grates d'altres "per com pensen".  Sobre Torrent, el diputat ha insistit que actua amb "arbitrarietat", que fa "mítings" d'ERC "parapetat" darrera de la Mesa, que defensa que un president és "impune i immune" i que no està complint amb les seves funcions.  D'altra banda, i després que no acceptessin que la seva proposta de resolució per votar la compareixença de Torrent també se substanciés en el ple de demà, Carrizosa ha defensat que volen que les coses es facin com estava previst i no contribuir als "tripijocs per netejar la imatge" del president del Parlament. A més, ha dit que reformularan la proposta tenint en compte que ja s'ha posat en marxa el compte enrere de la legislatura –una de les coses que demanaven en el text- i que se centraran en que "Torrent doni la cara i faci un exercici de transparència i proposi un candidat "en condicions de ser president". De moment, aquest dimecres, es votaran qüestions "que ja s'han llegit en capítols anteriors".  Dictamen al CGE per la reforma de la llei de presidència D'altra banda, Carrizosa ha explicat que el seu grup parlamentari ha demanat dictamen al Consell de Garanties Estatutàries (CGE) per la proposta de reforma de la llei de presidència impulsada per JxCAT. Cs defensa que el tràmit de lectura única queda reservat per a textos legals molt simples o la naturalesa dels quals ho permeti i descarta que la llei de presidència s'emmarqui en aquests paràmetres perquè "és part del bloc estatutari".  Carrizosa ha afegit que amb aquesta modificació es pretén fer una "llei a mida del separatisme per poder investir president candidats que no estiguin presents en el moment de la investidura". Així, ha resumit que la proposta és "antiestatutària". Crítiques als talls de carretera   Per últim, Carrizosa s'ha mostrat respectuós amb el dret de manifestació de tothom però ha dit que és "condemnable" que s'estigui afectant terceres persones. El diputat s'ha referit així als talls de carretera que s'han reproduït aquest dimarts contra la detenció de Carles Puigdemont i l'empresonament de líders independentistes.  "És condemnable que hi hagi persones que hagin d'estar patint les conseqüències dels talls de carretera que són moltes vegades arbitrades per persones que no tenen legitimitat per produir un perjudici a la resta de ciutadans", ha manifestat. Ha afegit que aquestes manifestacions no han estat "degudament autoritzades" i no compten "amb el compliment dels requisits legals".

Summary: Cs critica que el Parlament farà un "ple show" aquest dimecres i acusa els partits independentistes de fer "tripijocs"


L'Audiència de Girona ha jutjat aquest dimarts un veí de L'Escala (Alt Empordà) que s'enfronta a 7 anys de presó per descarregar-se i compartir pornografia infantil a través d'Internet. Quan la Policia Nacional va escorcollar el domicili, que el processat compartia amb el seu pare el gener del 2017, van localitzar un ordinador i quatre discos durs –tant interns com externs-. Segons sosté la fiscalia, el processat havia descarregat 1.570 fotografies i vídeos on apareixien menors de menys de 13 anys "realitzant pràctiques sexuals de tot tipus". L'acusat ha negat que es descarregués els arxius, argumenta que vivia al domicili de forma intermitent i que altres persones tenien accés a l'ordinador perquè era d'ús "familiar".

Summary: Jutgen un veí de l'Escala que s'enfronta a 7 anys de presó per descarregar-se i compartir pornografia infantil


La Federació Empresarial d’Auto-Transport (FEAT) de Tarragona manté les tres marxes lentes de camions convocades per a aquest dimecres, a les quatre de la tarda, contra els desviaments obligatoris de l’N-340 i l’N-240 cap a l’autopista. L’acció coincidirà amb l’operació sortida del pont de la Puríssima. A Tarragona, els vehicles sortiran del polígon Riu Clar, aniran per l’A-7 i l’N-340 fins a l’accés de l’autopista a Altafulla i tornaran a Tarragona per l’AP-7. A les Terres de l’Ebre, els camioners sortiran de l’Aldea, aniran fins a Alcanar i tornaran per l’N-340. Al Penedès, els vehicles sortiran de Bellvei cap al Vendrell, pujaran cap a l’Arboç i tornaran al punt de partida per l’N-340.  Per la seva banda, l’associació de transportistes de Lleida fa una crida als transportistes perquè, entre les quatre i les sis de la tarda, redueixin la velocitat en qualsevol carretera de Catalunya. En aquest cas, s’aconsella reduir la velocitat a la meitat del que marca la via més 5 km/h, a advertir l’acció amb els quatre intermitents i a fer la protesta en vies que no tinguin visibilitat reduïda.  Les reivindicacions Malgrat que des del 15 de novembre passat els vehicles pesants ja poden accedir als punts de càrrega i descàrrega pels accessos més propers en el sentit de la marxa, el sector recorda que encara cal resoldre diversos temes pendents.  Tal com va informar la FEAT el mes passat, per accedir a les bases de les empreses i per fer descansos, fer benzina o qualsevol tipus d’avituallament en ruta, “segueix vigent el criteri que l’accés ha de ser el més pròxim a l’autopista sense tenir en compte el sentit de la marxa del camió, obligant per tant a continuar fent quilòmetres”.  A més, la FEAT continua reclamant la gratuïtat del peatge per als trànsits obligats per l’autopista i, en el pitjor dels casos, una compensació mínima del 75%. També vol una resolució per als transports especials per tal que puguin continuar amb l’operativa actual, eliminar l’obligació de fer entrades i sortides no necessàries per poder ser bonificat, adequar accessos, rotondes i colls d’ampolla, i resoldre la “insuficient capacitat” de les àrees de l’autopista.

Summary: Els transportistes mantenen les marxes lentes a Tarragona, l’Ebre i el Penedès per a aquest dimecres


L'associació de transportistes del port de Barcelona Sintraport ha decidit dissoldre la marxa lenta que ha col·lapsat les rondes de Barcelona a primera hora del matí d'aquest divendres. Després de tres hores i mitja de retencions, la circulació ha anat tornant a la fluïdesa a partir de quarts d'onze del matí, tot i que inicialment la intenció era mantenir la marxa lenta fins a les tres de la tarda. Els camioners tenen previst fer noves marxes lentes el 30 de novembre i el 5 de novembre. Les mantindran si no aconsegueixen arribar a un acord amb l'Ajuntament de Barcelona, amb qui tenen una reunió la setmana vinent. Es queixen davant la prohibició del consistori que els camions circulin per la ronda litoral.

Summary: Els camioners dissolen la marxa lenta a les rondes de Barcelona


Deu persones relacionades amb l’Hospital Sant Camil de Sant Pere de Ribes (Garraf) s’han contagiat d’un brot de sarna originat al centre. Segons ha informat el Departament de Salut, el brot afecta un pacient i nou treballadors, els quals han rebut la baixa mèdica. Fonts sindicals han apuntat que l’origen del contagi va ser una pacient que va ingressar a l’hospital a finals de gener. Salut ha assegurat en un comunicat que el Servei de Vigilància Epidemiològica de Barcelonès Zona Sud està fent el seguiment del cas amb mesures de vigilància exhaustiva de treballadors i pacients. A part de les persones diagnosticades, el comitè d’empresa ha detallat a l’ACN que una seixantena de treballadors estan rebent tractament preventiu. El Departament de Salut ha garantit que està seguint el ‘Procediment d’actuació davant un brot d’escabiosi en l’àmbit sanitari’, elaborat i aprovat per la Comissió de Vigilància Epidemiològica de Catalunya. En aquest sentit, ha remarcat la importància d’aplicar el tractament per evitar l’extensió de l’àcar amb què es desenvolupa la malaltia, tant pel que fa a les persones afectades com aquelles que hi ha estat en contacte. Fonts sindicals de l’Hospital Sant Camil han assegurat a l’ACN que els especialistes en Dermatologia van advertir que la pacient originària del brot tenia símptomes relacionats amb un cas de sarna. Segons aquests treballadors, no s’hauria aplicat el protocol d’actuació fins que la biòpsia va confirmar la malaltia, motiu pel qual demanen revisar el procediment que es va aplicar. La direcció de l’hospital ha convocat el comitè d’empresa aquest migdia per explicar els detalls del cas.    Arran del brot a l’Hospital Sant Camil, Salut ha recordat que la sarna o escabiosi es manifesta amb una erupció que genera picor intensa provocada per uns àcars que excaven a la capa superficial de la pell. La picor arriba a la màxima intensitat durant la nit. El període d’incubació és de 2-6 setmanes i, en general, la transmissió és per contacte personal proper i prolongat amb la pell d’una persona afectada. La transmissió mitjançant la roba es produeix si ha estat recentment contaminada.   Llars d'avis, centres sociosanitaris, centres de persones disminuïdes i l’entorn familiar són els àmbits on es produeixen de forma més freqüent els brots de sarna, atès que són col•lectius que per les seves característiques tenen un major contacte entre els seus integrants, segons el Departament de Salut.

Summary: Deu persones afectades per un brot de sarna a l’Hospital Sant Camil de Sant Pere de Ribes


Els presidents de l'ANC i Òmnium han comparegut aquest vespre a Rambla Catalunya davant dels milers de manifestants que es concentren des de fa hores davant la conselleria d'Economia per reiterar que l'1-O es podrà votar. Entre crits d''independència' i 'votarem', Jordi Cuixart i Jordi Sànchez han agraït des d'un improvisat escenari la resposta "cívica" de la ciutadania, que ha exercit una "resistència pacífica". "Hi ha una revolta democràtica, la revolució dels somriures ha pres el carrer per tornar a la llibertat", ha clamat Sànchez. Tots dos han reiterat que la ciutadania són, en aquests moments, els "protagonistes" de la història.

Summary: ANC i Òmnium: "La revolució dels somriures ha pres el carrer per tornar a la llibertat"


Una vintena d’entitats periodístiques, socials i cíviques encapçalades pel Grup de Periodistes Ramon Barnils han presentat aquest dimarts una campanya de suport al fotoperiodista Jordi Borràs, agredit el passat 16 de juliol per un agent de la Policia Nacional. La iniciativa aglutina les veus d’entitats com FundiPau, el Col·legi de Periodistes de Catalunya, el centre Iridia, Òmnium Cultural o SOS Racisme, amb l’objectiu de contribuir a finançar les despeses de la defensa de Borràs en el procés judicial contra el seu agressor, i “fer front comú per exigir la fi de les agressions contra els professionals de la informació”. L’objectiu econòmic són 12.000 euros, que es recaptaran a través de la plataforma de finançament col·lectiu TotSuma.  Jordi Borràs va patir la setmana passada una agressió per part d’un agent de la policia espanyola, que el va colpejar al crit de “Viva España, Viva Franco”. Assumptes Interns del cos policial va obrir un procediment d'informació reservada a l'agent, que de moment continua en actiu.  De moment, Borràs haurà de fer front a un procés judicial derivat de la seva denúncia contra l’agent. Però el mateix agent també l’ha denunciat a ell per un possible delicte d’atemptat a l’autoritat. Així, en les properes setmanes el fotoperiodista podria trobar-se davant “d’un procediment judicial obert en una doble condició de denunciant i denunciat”, tal i com ha remarcat la seva advocada, Carla Vall.  Davant d’aquesta situació, el Grup Barnils, del qual és membre el fotoperiodista i il·lustrador,  ha impulsat una campanya de solidaritat Borràs. “Volem mostrar el nostre rebuig a aquestes actituds violentes i volem fer-ho sumant el màxim de complicitats possibles”, han explicat aquest dimarts en una roda de premsa conduïda pel president del grup, el periodista Ferran Casas.  Més enllà dels 12.000 euros El repte és ajudar Borràs a costejar les despeses de la defensa i del procés judicial en conjunt, que s’estimen en 12.000 euros, i per això s’ha activat des d’aquest dimarts una campanya de finançament col·lectiu a través del portal TotSuma.  Però, en l’opinió de Vall, la solidaritat va més enllà de la recaptació de fons. “No és només el gest de dipositar una quantitat de diners, sinó el gest de dir-li al Jordi i dir-li al feixisme que quan cal i som tots”. La campanya, doncs, vol fer un toc d’alerta davant les “agressions i amenaces” de caràcter feixista contra professionals de la informació i ciutadans, de les quals “fa massa temps que alerta” el Grup Barnils, en paraules de Casas.  Pel periodista, arrel del procés català “s’ha creat un clima d’impunitat a partir de certes actituds polítiques i de la no assumpció de responsabilitats i nul·la autocrítica de les forces i cossos de l’Estat” en relació al seu paper en l’1-O. Això, ha senyalat Casas, “ha estat un brou de cultiu per a coses que com la que li ha passat al Jordi”.  Davant d’això, “no només no hem de callar sinó que ens hem de moure, ens hem d’agrupar i buscar solidaritat; per això hem creat aquesta plataforma amb una vintena d’entitats, per parla del cas del Jordi, però també per donar un toc d’alerta respecte les agressions que s’estan produint”, ha argumentat. Al respecte, Casas ha detallat que el seu grup va “inventariar” la tardor passada fins a 37 casos d’amenaces greus, intimidacions o agressions a periodistes, relacionades amb el procés polític actual. Enguany, fins al mes de juny, n’han comptabilitzat 22, 13 d’elles amb violència física. “Davant d’això cal actuar, i cal contundència, perquè no s’estengui aquest clima d’impunitat”, ha reclamat Casas.

Summary: Una vintena d’entitats periodístiques, socials i cíviques llancen una campanya de suport a Jordi Borràs